ผู้บัญชาการทหารบก สั่งการหน่วยทหารตั้งจุดบริการ หน้าค่ายทหาร เพื่ออำนวยความสะดวกให้กับประชาชนช่วงปีใหม่ พร้อมเปิด “ARMY LAND" ให้ศึกษาเรียนรู้ประวัติศาสตร์ และจำหน่ายสินค้าโอทอป  สนับสนุนเศรษฐกิจชุมชนตามนโยบายรัฐบาล
พันเอกหญิง ศิริจันทร์ งาทอง รองโฆษกกองทัพบก เปิดเผยว่า ช่วงเทศกาลปีใหม่ ระหว่างวันที่ 27 ธันวาคม 2562 ถึงวันที่ 2 มกราคม 2563 พลเอก อภิรัชต์ คงสมพงษ์ ผู้บัญชาการทหารบก มีความห่วงใยและต้องการให้ประชาชนได้เฉลิมฉลองเทศกาลปีใหม่อย่างมีความสุข ปลอดภัย จึงสั่งการให้หน่วยทหาร จัดตั้ง“จุดบริการประชาชน”บริเวณด้านหน้าค่ายทหาร โดยเฉพาะเส้นทางคมนาคมหลัก ร่วมกับส่วนราชการในพื้นที่ จัดตั้งจุดบริการประชาชน ณ แหล่งท่องเที่ยวหรือสถานที่สำคัญอื่นๆ ตามความเหมาะสม จำนวน 370 จุด ให้บริการตลอด 24 ชั่วโมง         ทั้งนี้ ในจุดบริการประชาชน นอกจากจะมีทหาร เจ้าหน้าที่รัฐ ทำงานร่วมกันแล้ว ยังมีประชาชน “จิตอาสาพระราชทาน เราทำความดี เพื่อชาติ ศาสน์ กษัตริย์” จะร่วมอำนวยความสะดวกและดูแลผู้ที่มาขอรับบริการ ส่วนความพร้อมการดูแลทางการแพทย์ โรงพยาบาลในสังกัด กองทัพบกได้เตรียมบุคลากร ยาและเวชภัณฑ์ พร้อมให้บริการ รวมถึงประสานกับโรงพยาบาลสาธารณสุขประจำจังหวัด ร่วมให้การรักษาพยาบาลผู้ป่วยเจ็บหรือเมื่อเกิดอุบัติเหตุขนาดใหญ่ เช่นเดียวกับพื้นที่ชายแดน กองกำลังชายแดนของกองทัพบก จะยังคงปฏิบัติหน้าที่ด้านความมั่นคงอย่างต่อเนื่อง ในการดูแลนักท่องเที่ยวและประชาชนที่สัญจรไป - มา ผ่านด่านตรวจต่างๆ จะเข้มงวดในมาตรการสกัดกั้นยาเสพติดและสิ่งผิดกฎหมาย ที่อาจแอบแฝงลักลอบกระทำผิดในห้วงเทศกาลปีใหม่ พร้อมขอความร่วมมือจากประชาชนปฏิบัติตามคำแนะนำของเจ้าหน้าที่ตามด่านตรวจ หากพบเห็นสิ่งผิดปกติสามารถแจ้งเบาะแสให้เจ้าหน้าที่ได้โดยตรง        นอกจากนี้ กองทัพบกได้เปิดหน่วยทหารที่เป็นแหล่งท่องเที่ยว “ ARMY LAND ” จำนวน 173 แห่ง ให้ประชาชนได้เข้าใช้บริการ พร้อมกับการศึกษาเรียนรู้ประวัติศาสตร์ชาติไทยด้วยการเยี่ยมชมพิพิธภัณฑ์ อนุสรณ์สถานที่ตั้งอยู่ในค่ายทหาร และยังเปิดโอกาสให้เข้าเยี่ยมชมศูนย์การเรียนรู้ตามหลักปรัชญาเศรษฐกิจพอเพียงภายในหน่วยทหาร โดยไม่เสียค่าใช้จ่าย จึงขอเชิญชวนประชาชนเข้าเยี่ยมชมสถานที่ดังกล่าว เพื่อการพักผ่อนตามอัธยาศัย ทั้งนี้ ตามหน่วยทหารหรือแหล่งท่องเที่ยวบางแห่ง จะมีการนำผลิตภัณฑ์ “OTOP ทหาร” ซึ่งเป็นสินค้าที่ผลิตขึ้นโดยกำลังพลและครอบครัว รวมถึงผลิตภัณฑ์จากชุมชนที่หน่วยทหารเข้าไปปฏิบัติงานมาวางจำหน่ายให้นักท่องเที่ยวได้ซื้อเป็นของที่ระลึก เป็นการสนับสนุนเศรษฐกิจชุมชนตามนโยบายของรัฐบาลด้วย